CELEX: 32015R1080
Language: et
Date: 2015-07-03 00:00:00
Title: Komisjoni rakendusmäärus (EL) 2015/1080, 3. juuli 2015, millega muudetakse määrust (EL) nr 37/2010 seoses toimeainega propüül-4-hüdroksübensoaat ja selle naatriumisool (EMPs kohaldatav tekst)

4.7.2015   
            
            
               ET
            
            
               Euroopa Liidu Teataja
            
            
               L 175/11
            
         KOMISJONI RAKENDUSMÄÄRUS (EL) 2015/1080,
   3. juuli 2015,
   millega muudetakse määrust (EL) nr 37/2010 seoses toimeainega propüül-4-hüdroksübensoaat ja selle naatriumisool
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 6. mai 2009. aasta määrust (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004, (1) eriti selle artiklit 14 koostoimes artikliga 17,
   võttes arvesse Euroopa Ravimiameti arvamust, mille on sõnastanud veterinaarravimikomitee,
   ning arvestades järgmist:
   
               (1)
            
            
               Määruse (EÜ) nr 470/2009 artiklis 17 on nõutud, et Euroopa Liidus loomakasvatuses kasutatavates biotsiidides või toiduloomade veterinaarravimites kasutamiseks ettenähtud farmakoloogiliste toimeainete jääkide piirnormid tuleb kehtestada määrusega.
            
         
               (2)
            
            
               Komisjoni määruse (EL) nr 37/2010 (2) lisa tabelis 1 on sätestatud farmakoloogilised toimeained ja nende liigitus loomsetes toiduainetes sisalduvate jääkide piirnormide järgi.
            
         
               (3)
            
            
               Propüül-4-hüdroksübensoaat ja selle naatriumisool ei ole veel kõnealusesse tabelisse kantud.
            
         
               (4)
            
            
               Euroopa Ravimiametile (edaspidi „ravimiamet”) on esitatud taotlus kehtestada propüül-4-hüdroksübensoaadi ja selle naatriumisoola jääkide piirnormid kõigi toiduloomade puhul.
            
         
               (5)
            
            
               Ravimiamet pidas veterinaarravimikomitee arvamuse alusel propüül-4-hüdroksübensoaadi ja selle naatriumisoola jääkide piirnormide kehtestamist kõigi toiduloomade puhul inimeste tervise kaitseks mittevajalikuks, tingimusel et kõnealust ainet kasutatakse ainult säilitusainena.
            
         
               (6)
            
            
               Kooskõlas määruse (EÜ) nr 470/2009 artikliga 5 peab ravimiamet kaaluma võimalust kasutada teatavas toiduaines leiduva farmakoloogilise toimeaine suhtes kehtestatud jääkide piirnormi teise samalt loomaliigilt pärit toiduaine puhul või ühe või mitme liigi suhtes kehtestatud farmakoloogilise toimeaine jääkide piirnormi muude liikide puhul.
            
         
               (7)
            
            
               Kuna ravimiamet on arvamusel, et propüül-4-hüdroksübensoaadi ja selle naatriumisoola puhul ei tuleks jääkide piirnorme kehtestada, ei ole ekstrapoleerimine selle aine puhul võimalik.
            
         
               (8)
            
            
               Seepärast tuleks määruse (EÜ) nr 37/2010 lisa tabelit 1 vastavalt muuta.
            
         
               (9)
            
            
               Käesoleva määrusega ettenähtud meetmed on kooskõlas veterinaarravimite alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 37/2010 lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 2. septembrist 2015.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 3. juuli 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 152, 16.6.2009, lk 11.
   
      (2)  Komisjoni määrus (EL) nr 37/2010, 22. detsember 2009, mis käsitleb farmakoloogilisi toimeaineid ja nende liigitust loomsetes toiduainetes sisalduvate jääkide piirnormide järgi (ELT L 15, 20.1.2010, lk 1).
   
      LISA
      Määruse (EL) nr 37/2010 lisa tabelisse 1 lisatakse tähestikulist järjekorda järgides kanne järgmise toimeaine kohta:
      
         
                     Farmakoloogiline toimeaine
                  
                  
                     Markerjääk
                  
                  
                     Loomaliik
                  
                  
                     Jääkide piirnorm
                  
                  
                     Sihtkoed
                  
                  
                     Muud sätted (vastavalt määruse (EÜ) nr 470/2009 artikli 14 lõikele 7)
                  
                  
                     Terapeutiline liigitus
                  
               
                     „Propüül-4-hüdroksübensoaat ja selle naatriumisool
                  
                  
                     EI KOHALDATA
                  
                  
                     Kõik toiduloomade liigid
                  
                  
                     Piirnorme ei nõuta
                  
                  
                     EI KOHALDATA
                  
                  
                     Kasutamiseks ainult säilitusainena
                  
                  
                     KANNE PUUDUB”